Универзитет у Нишу

**ФИЛОЗОФСКИ ФАКУЛТЕТ**

**ИЗВЕШТАЈ О СПРОВЕДЕНОМ УПИСУ СТУДЕНАТА**

**У ПРВУ ГОДИНУ ОСНОВНИХ АКАДЕМСКИХ СТУДИЈА**

**ШКОЛСКЕ 2023/2024. ГОДИНЕ**

**Први уписни рок**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Студијски програм** | **ПЛАНИРАНО** | | | | **Број уписаних студената у *првом*  уписном року\*** | | | | | |
| ***Основне академске студије*** | **Б.** | **Aфирмативне мере** | **С.** | **Ук.** | **Б.** | **Ин.** | **Р.** | **Држ. РС иностр.** | **С.** | **Ук.** |
| **Филозофија** | **18** | **9** | **12** | **30** | **9** | **-** | **-** | **-** | **3** | **12** |
| **Историја** | **30** | **20** | **50** | **15** |  |  | **-** | **3** | **18** |
| **Психологија** | **44** | **46** | **90** | **44** |  | **1** | **-** | **45** | **90** |
| **Педагогија** | **34** | **16** | **50** | **34** | **-** | **-** | **-** | **16** | **50** |
| **Социологија** | **30** | **20** | **50** | **27** | **1** | **-** | **-** | **2** | **30** |
| **Социјална политика и социјални рад** | **33** | **17** | **50** | **33** | **-** | **-** | **-** | **10** | **43** |
| **Новинарство** | **30** | **20** | **50** | **26** | **-** | **-** | **-** | **4** | **30** |
| **Комуницирање и односи са јавношћу** | **30** | **20** | **50** | **30** | **-** | **-** | **-** | **20** | **50** |
| **Србистика** | **30** | **20** | **50** | **20** | **-** | **-** | **-** | **1** | **21** |
| **Англистика** | **44** | **46** | **90** | **44** | **1** | **2** | **-** | **43** | **90** |
| **Руски језик и књижевност** | **10** | **10** | **20** | **5** | **-** | **-** | **-** | **1** | **6** |
| **Француски језик и књижевност** | **14** | **16** | **30** | **11** | **-** | **-** | **-** | **5** | **16** |
| **Немачки језик и књижевност** | **23** | **7** | **30** | **23** | **-** | **-** | **1** | **6** | **30** |
| **УКУПНО** | **370** | **9** | **270** | **640** | **321** | **2** | **3** | **1** | **159** | **486** |

**\*Број уписаних студената наведен је на основу података о извршеном упису до 11. јула 2023. године до 14.00 сати. Подаци у извештају ће бити ажурирани 14. јула 2023. године, када ће бити завршен упис у првом уписном року.**

**Напомена**: Одлуком Владе РС утврђен је број студената који се могу уписати у прву годину студијских програма у статусу буџетских студената уз примену афирмативних мера, и то:

* **3** припадника ромске националне мањине,
* **3** лица са инвалидитетом, и
* **3** држављана РС који су у школској 2022/2023. години средњу школу завршили у иностранству.

Сва буџетска места за упис по афирмативним мерама за упис припадника ромске националне мањине, два места за упис лица са инвалидитетом и једно место за уписдржављана Републике Србије који су средњу школу завршили у иностранству школске 2022/2023. године, попуњена су у првом уписаном року, при чему се водило рачуна да укупан број студената уписаних на студијски програм не пређе број за који је студијски програм акредитован. Два буџетска места за упис држављана Републике Србије који су средњу школу завршили у иностранству школске 2022/2023. године и једно место за упис лица са инвалидитетом остала су непопуњена јер се за ове афирмативне мере у првом уписном року пријавио мањи број кандидата. Ова места ће бити доступна за упис у другом упиасном року за студијске програме на којима, након завршеног уписа у првом уписном року, остану непопуњена места.

На основу Заједничког конкурса за упис студената у прву годину студијских програма основних, интегрисаних академских и основних струковних студија на факултетима Универзитета у Нишу за школску 2023/2024. годину, Филозофски факултет у Нишу спровео је упис студената у првом уписном року кроз следеће активности:

* Од 19. до 24. јуна 2023. године кандидати су подносили пријаве за полагање пријемних испита и потребну документацију. Пријављивање је било омогућено онлајн преко апликације на сајту Факултета и на шалтерима Службе за наставу и студентска питања. Укупно је пријављено 960 кандидата, од којих се осам кандидата пријавило за учешће на Конкурсу према афирмативним мерама (пет кандидата према програму за припаднике ромске националне мањине, два кандидата према програму за особе са инвалидитетом и један кандидат према програму за држављане РС који су школске 2022/2023. године стекли диплому средње школе у иностранству).
* Централна комисија за упис је донела потребне одлуке (о ослобађању од полагања пријемног испита на основу освојеног места на републичком такмичењу ученика средњих школа; о потребном прилагођавању услова приликом полагања пријемног испита; о превођењу оцена из средње школе код кандидата који су школу или неки разред средње школе завршили у иностранству).
* Полагање пријемних испита организовано је у периоду од 26. до 30. јуна 2023. године. Пријемни испити су се одвијали сваког дана у овом периоду у преподневним и поподневним терминима на Филозофском факултету, изузев пријемног испита за ОАС психологије, који је због великог броја пријављених кандидата организован у амфитеатрима Електронског факултета у Нишу. У овом периоду режим рада Факултета је промењен тако да омогући безбедно одвијање пријемних испита. У сарадњи са Полицијском управом Ниш, обезбеђени су контрадиверзиони прегледи зграде сваког дана пре почетка пријемних испита, а у дворишту Факултета дежурао је полицајац све време трајања пријемних испита. У току ове недеље на Факултету није било никаквих других активности (испита, консултација, одбрана завршних радова).
* Јединствене ранг листе за све студијске програме објављене су до 30. јуна 2023. године.
* Увид у тестове кандидатима је омогућен 4. јула 2023. године, од 10 до 12 сати.
* Није било приговора на начин оцењивања и рангирања кандидата. До рока за подношење приговора на јединствене ранг листе, троје кандидата је поднело захтеве. Ђорђевић Анђела, кандидаткиња за ОАС немачког језика и књижевности (уписни број 2) поднела је захтев да се коригује погрешно унета просечна оцена за други разред средње школе. Тај захтев је уважен и након корекције, кандидаткиња је на ранг листи заузела једно место ниже од првобитног. Промена није имала утицаја на статус приликом уписа (буџетски или самофинансирајући студент) нити код ње, нити код других кандидата. Други је био захтев за проширење броја места на ОАС комуницирање и односи са јавношћу, који је поднела кандидаткиња Петровић Христина (уписни број 8), која се пласирала на 57. место на ранг листи. Овај захтев је одбијен јер то не омогућавају акредитација и дозвола за рад. Трећи је био захтев Јовановић Драгана, кандидата за ОАС англистике (уписни број 78), који се пласирао на 169. место на ранг листи, да му се накнадно прихвати пријава за учешће на конкурсу по програму афирмативних мера за припаднике ромске националне мањине, тврдећи да он сам то није назначио у пријави за полагање пријемног испита, нити је поднео потребну документацију. Уз захтев је приложио документацију која није релевантна за учешће на конкурсу према овој афирмативној мери. И овај захтев је одбијен као неоснован.
* Коначне ранг листе објављене су 6. јула 2023. године, у оквиру рока који је најављен Конкурсом (7. јул 2023. године).
* Упис кандидата по коначним ранг листама обављен је 8. и 10. јула 2023. године, а 11. јула 2023. године уписани су кандидати на основу спуштања ранг листе за број места који одговара броју кандидата рангираних за упис који се нису уписали. Након тога наставља се упис кандидата по исказаној листи жеља (до 14. јула 2023. године).

Факултет ће, по завршетку уписа у првом уписном року, расписати конкурс за упис у другом уписном року за непопуњена места.

Такође, на основу Уговора о двострукој универзитетској дипломи Универзитета у Нишу и Универзитета у Поатјеу (Француска) број 6/00-52-056/18-001 од 27.11.2018. године, у овом уписном року Филозофски факултет расписао је конкурс за упис у прву годину Мастер академских студија француског језика и књижевности, школске 2023/24. године, за 2 буџетска студента**.** Пријавиле су се две кандидаткиње које су оствариле право уписа у својству буџетских студената.

Председник

Централне комисије за упис студената

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Гордана Ђигић